**ODRŽANA POČETNA KONFERENCIJA PROJEKTA ENERGETSKA OBNOVA ZGRADE OSNOVNE ŠKOLE "VLADIMIR NAZOR" NA ADRESI MLINSKA 3, TRENKOVO**

Dana 8. ožujka u Osnovnoj školi „Vladimir Nazor“ Trenkovo održana je Početna konferencija projekta Energetska obnova zgrade Osnovne škole „Vladimir Nazor“ na adresi Mlinska 3, Trenkovo.

Na početku Konferencije ravnatelj Josip Prološčić pozdravio je nazočne: gđu Dijanu Bravić iz Ministarstva graditeljstva i prostornoga uređenja, gđu Anu Bertina Švigir i gosp. Tomislava Ilića iz Fonda za zaštitu okoliša i energetsku učinkovitost, župana Požeško-slavonske županije gosp. Alojza Tomaševića, gđu Senku Horvat i Andreju Hajdinger iz Regionalne razvojne agencije Požeško-slavonske županije Panora, ravnatelje osnovnih škola Požeško-slavonske županije, članove Školskog odbora OŠ „Vladimir Nazor“ Trenkovo te ostale nazočne.

Ovaj Projekt uspješno je prijavljen na Javni poziv „Energetska obnova zgrada i korištenje obnovljivih izvora energije u javnim ustanovama koje obavljaju djelatnost odgoja i obrazovanja“, referentne oznake 4c1.3. Veliku pomoć pri formiranju i prijavi projektnog prijedloga dala je Regionalna razvojna agencija Požeško-slavonske županije – PANORA d.o.o., a Požeško-slavonska županija je podržala ovaj Projekt pružajući financijsku pomoć u udjelu sufinanciranja koji se odnosi na Korisnika.

Energetska obnova zgrade Osnovne škole Trenkovo obuhvaća: povećanje toplinske zaštite vanjskog zida, zamjenu vanjske stolarije, ugradnju novog visokoučinkovitog sustava grijanja, izvedbu rampe za invalide kao pomoći za svladavanja visinskih razlika, stručni nadzor građenja, energetski pregled zgrade, izradu izvješća o energetskom pregledu zgrade i energetskog certifikata nakon provedene energetske obnove, promidžbu i vidljivost projekta, upravljanje projektom i administraciju te aktivnosti stručne podrške Partnera.

Partner na ovome Projektu je Fond za zaštitu okoliša i energetsku učinkovitost.

Ukupna vrijednost Projekta iznosi do 1.693.239,64 kn, od čega Europski fond za regionalni razvoj financira do 966.483,49 kn, a ostatak preuzima Požeško-slavonska županija kao osnivač škole. Škola se uz pomoć PANORE prijavila i na Fond za sufinanciranje provedbe EU projekata koji je raspisalo Ministarstvo regionalnoga razvoja i fondova Europske unije, od kojega je odobreno sufinanciranje vlastitih sredstava Korisnika u iznosu do 488.124,84 kn.

Energetska obnova će rezultirati uštedom toplinske energije za grijanje u iznosu od 54,44% u odnosu na stanje prije energetske obnove, a zgrada će iz energetskog razreda D prijeći u energetski razred C.

Završetak Projekta očekuje se do kraja veljače 2019. godine.

Izrada glavnog Projekta energetske obnove financirana je kroz Pilot projekt „Izrada projektne dokumentacije za energetsku obnovu zgrada i korištenje obnovljivih izvora energije u zgradama koje obavljaju djelatnost odgoja i obrazovanja“, referentne oznake 4c1.1. Ukupna vrijednost Projekta iznosila je 65.700,00 kn, a sufinanciran je od strane Europskog fonda za regionalni razvoj, Fonda za zaštitu okoliša i energetsku učinkovitost te Požeško-slavonske županije.